Praktikant ved den norske ambassaden i Brasilia

Den norske ambassaden i Brasil har et spennende tilbud for norske studenter som er interessert i å lære mer om Brasil og Norges forhold til landet, og samtidig få et innblikk i hvordan en norsk utenriksstasjon arbeider. Vi tilbyr et praktikantopphold for en student med varighet i rundt 6 måneder, med start fra månedsskiftet juni/juli 2005.

Praktikanten har det daglige ansvaret for oppdatering av Norgesportalen www.noruega.org.br. I tillegg vil arbeidsoppgavene kunne omfatte enklere utredningsoppgaver, tilrettelegging av besøk og arrangementer, innhenting og framlegging av informasjon, deltakelse på møter i og utenfor ambassaden og ellers bistand der det til enhver tid er behov.

Ambassaden har ni ansatte hvorav tre er utsendte fra UD. Arbeidsoppgavene innebærer ofte et tett samarbeid med de andre ansatte på ambassaden. Aktuelle kandidater bør ha kommet et stykke på vei i studier innenfor områder som samfunnsvitenskap, jus, økonomi, språk eller media/journalistikk, ha interesse for og kjennskap til Brasil, og gode skriftlige og muntlige kunnskaper i engelsk og særlig portugisisk. De bør videre ha solid kjennskap til de viktigste office-produktene. Informasjonsfaglig erfaring og kjennskap til norsk sentralforvaltning vil være en fordel. Likeens kjennskap til publiseringsverktøy på Internett. 

Det tilbys et stipend på ca. 4.500 kroner pr. måned, samt et begrenset tillegg til boutgifter. Praktikanten må selv bestille og betale flybillett tur/retur Brasília. Søknad og CV sendes ambassaden, ved angr@mfa.no innen 20. april 2005. 

Spørsmål om praktikantordningen kan stilles til studentpraktikant Anne Leifsdatter Grønlund på tlf. +55 61 4438720 eller via overnevnte e-post.

